Algemesí celebra un novedós 9 d’Octubre
07 de octubre de 2024

Com cada 9 d’octubre, Dia de la Comunitat Valenciana, Algemesí i tots els municipis valencians es cobrixen amb els colors de la reial senyera per a rememorar l’entrada del Rei Jaume I en la ciutat de València, l’any 1238. Enguany, l’Ajuntament d’Algemesí ha introduït canvis en la seua programació per a enaltir encara més la festa i, com a gran novetat, s’ha traslladat la processó al migdia per a afavorir la participació ciutadana.

En Algemesí, les festes del Dia de la Comunitat Valenciana se centren en el carrer Rei en Jaume I, on finalitza la tradicional processó cívica. Esta processó eixirà a les 12.30 h del migdia del dia 9 d’Octubre. Formaran part de la comitiva Berca Grup de Danses, l’Escola Musical de Tabal i Dolçaina, les Falleres Majors de la ciutat, membres de la corporació municipal i la Banda de la Societat Musical d’Algemesí, que interpretarà la Marxa de la Ciutat d’Algemesí a l’inici. En acabar la processó i els actes protocol·laris, es dispararà una mascletà aèria.

Una altra de les novetats és que el recorregut de la marxa cívica s’ha ampliat. En l’edició d’enguany eixirà des de la plaça Major, passarà pels carrers València, Sant Dionís (que també celebra festa), Albalat i Rei en Jaume I fins al final.

Eixe mateix dia, la festivitat començarà amb una despertà a les 8.00 h, seguida d’una missa pels difunts del barri a les 9.00 h. A continuació, els més menuts podran disfrutar de les atraccions infantils a les 10.30 h i, una hora després, de l’actuació d’Algadins Grup de Danses, juntament amb Rondalla Adesiara Fandanguers. Les activitats finalitzaran de vesprada amb uns tallers infantils programats per a les 16.30 h en els quals els més menuts podran elaborar una mocadorà.

Natxo Silvestre, regidor de Festes i Tradicions, ha manifestat: «Estem molt contents de poder oferir una programació millorada i adaptada a les necessitats de la majoria de la nostra ciutadania. Volem que tots els veïns i veïnes d’Algemesí puguen disfrutar d’este dia tan especial, celebrant així la nostra identitat i tradicions. La participació dels algemesinencs és fonamental per fer d’este dia una gran festa col·lectiva».